Soektog na Kruger-vier duur voortArgieffoto: popista.com Die soektog duur voort na vier jong leeumannetjies wat uit die Krugerwildtuin in Mpumalanga ontsnap het. Dr. Markus Hofmeyr, SANParke se hoofveearts, het Dinsdag in ŉ verklaring gesê beamptes van SANParke en die Mpumalanga-park-en-toerisme-agentskap (MPTA) het sedert Maandag alle pogings aangewend om die roofdiere op te spoor en selfs deur die nag gewerk om die leeus te lok en te vang. “Met eerste lig is alle poging hervat om die leeus, of enige tekens van hulle, op te spoor. As hulle opgespoor word, sal ŉ gesamentlike poging aangewend word om hulle weer te vang,” het Hofmeyr gesê. Volgens Hofmeyr is die leeus vermoedelik tans in ŉ onbewoonde, digbeboste en rotsagtige berggebied suid van die Krokodil-ravyn. “Die MPTA het baie ervare personeel wat die situasie hanteer en saam met SANParke word alle pogings aangewend om die leeus op te spoor en te vang.” Hy het gesê daar is spanne in die lug en op die grond wat na die leeus soek. Hofmeyr het gesê dit is belangrik om kennis te neem dat die leeubevolking eksponensieel gegroei het en ŉ kenmerkende faktor is vir leeumannetjies om vir nuwe gebiede in die park te soek. Hy het gesê dit is hoogs onwaarskynlik dat die vier leeus wat Sondag ontsnap het, dieselfde is as dié wat twee maande gelede in die Komatipoort-omgewing uitgekom het. Maroela Media het vroeër berig die leeus het vermoedelik Sondagaand uit die wildtuin ontsnap en is by Matsulu, ŉ nedersetting buite die park, gesien. Die nedersetting is sowat 40 km oos van Nelspruit. Dit volg skaars twee maande nadat vyf jong leeumannetjies by die Komatipoort-omgewing uit die wildtuin ontsnap het, nadat hulle vermoedelik deur ander dominante mannetjies uit die reservaat verdryf is. Vier van dié leeus is kort daarna gevang en veilig teruggeneem na die wildtuin, een het egter alle spoorsnyers ontduik en is vermoedelik self terug in die reservaat in.